PATVIRTINTA

Kauno miesto savivaldybės tarybos

2021 m. gegužės 25 d.

sprendimu Nr. T-182

**KAUNO MIESTO SAVIVALDYBĖS VAIKŲ STOVYKLŲ, ORGANIZUOJAMŲ MOKINIŲ ATOSTOGŲ METU, FINANSAVIMO IR ORGANIZAVIMO TVARKOS APRAŠAS**

**I SKYRIUS**

**BEDROSIOS NUOSTATOS**

1. Kauno miesto savivaldybės vaikų stovyklų, organizuojamų mokinių atostogų metu, finansavimo ir organizavimo tvarkos aprašas (toliau – Savivaldybės aprašas) reglamentuoja mokinių atostogų metu organizuojamų vaikų stovyklų, kuriose vaikų atostogų metu organizuojama neformaliojo vaikų švietimo veikla, vykdoma kartu su maitinimo ir (arba) apgyvendinimo paslaugomis (toliau – Stovyklos) įgyvendinimo Kauno miesto savivaldybėje (toliau – Savivaldybė) tvarką, nustato lėšų, skirtų Stovykloms finansuoti, paskirstymo procedūras: paraiškų teikimo, vertinimo, atrankos, lėšų Stovykloms įgyvendinti skyrimo ir atsiskaitymo už įgyvendintas Stovyklas, pasiektus rezultatus ir skirtas lėšas tvarką. Stovyklos finansuojamos iš mokinių ugdymui pagal neformaliojo vaikų švietimo (išskyrus ikimokyklinio, priešmokyklinio ir formalųjį švietimą papildančio ugdymo) (toliau – NVŠ) programas skirtų ir nepanaudotų Europos Sąjungos struktūrinių fondų arba Lietuvos Respublikos valstybės biudžeto lėšų (toliau – NVŠ lėšos).

2. Savivaldybės apraše vartojamos sąvokos atitinka Lietuvos Respublikos vietos savivaldos įstatyme, Lietuvos Respublikos švietimo įstatyme, Lietuvos Respublikos biudžeto sandaros įstatyme, Neformaliojo vaikų švietimo lėšų skyrimo ir panaudojimo tvarkos apraše, patvirtintame Lietuvos Respublikos švietimo, mokslo ir sporto ministro 2018 m. rugsėjo 12 d. įsakymu Nr. V-758 „Dėl Neformaliojo vaikų švietimo lėšų skyrimo ir panaudojimo tvarkos aprašo patvirtinimo“, ir kituose teisės aktuose vartojamas sąvokas.

**II SKYRIUS**

**REIKALAVIMAI PARAIŠKOMS IR JŲ TEIKIMAS**

3. Stovyklų paraiškos konkursui teikiamos kvietime teikti paraiškas (toliau – Kvietimas) nustatyta tvarka ir terminais. Kvietimą rengia Savivaldybės administracijos Strateginio planavimo, analizės ir programų valdymo skyrius (toliau – Strateginio planavimo skyrius). Rekomendacijas dėl Kvietimo sąlygų teikia Savivaldybės administracijos Švietimo skyrius (toliau – Švietimo skyrius). Parengtas ir su Švietimo skyriumi suderintas Kvietimas tvirtinamas Savivaldybės administracijos direktoriaus įsakymu. Kvietimo sąlygos ir kita aktuali informacija skelbiama Kauno miesto savivaldybės interneto svetainėje www.kaunas.lt.

4. Kvietime nurodomos NVŠ lėšomis Stovyklų finansuojamos veiklos, reikalavimai išlaidoms ir Stovyklų kokybei, reikalavimai pareiškėjams, Stovyklų projektų vykdytojų kompetencijai ir (ar) kvalifikacijai, Stovyklų vertinimo kriterijai, paraiškų teikimo tvarka ir terminai, kiti reikiami duomenys. Po Kvietime nustatyto termino pateiktos Stovyklų paraiškos nenagrinėjamos.

5. Pareiškėjas Kvietime nustatyta tvarka ir terminais pateikia užpildytą Savivaldybės administracijos direktoriaus įsakymu nustatytos formos Stovyklos projekto paraišką ir Stovyklos projekto įgyvendinimo sąmatą (toliau – sąmata). Paraiška kartu su sąmata turi būti užpildyta kompiuteriu lietuvių kalba ir pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu, nurodant vardą, pavardę ir pareigas, ir patvirtinta antspaudu, jei pareiškėjas privalo turėti antspaudą.

6. Kartu su paraiška pateikiami Kvietime nurodyti dokumentai. Už paraiškoje pateiktų duomenų teisingumą atsako pareiškėjas.

7. Pasibaigus paraiškų pateikimo terminui, negalima pareiškėjų iniciatyva paraiškų taisyti, tikslinti, pildyti ar pateikti papildomus dokumentus.

**III SKYRIUS**

**PROJEKTŲ VERTINIMAS IR ATRANKA**

8. Pagal Kvietime nustatytas sąlygas pateiktos paraiškos vertinamos pasibaigus paraiškų priėmimo terminui. Paraiškų vertinimą organizuoja ir koordinuoja Strateginio planavimo skyrius ir Švietimo skyrius.

9. Paraiškų administracinės atitikties ir naudingumo vertinimą atlieka Savivaldybės administracijos direktoriaus įsakymu paskirtas (-i) atsakingas (-i) valstybės tarnautojas (-ai) ar darbuotojas (-ai), dirbantis (-ys) pagal darbo sutartį (toliau – vertintojai). Paraiškos vertinamos pildant Savivaldybės administracijos direktoriaus nustatytos formos projekto administracinės atitikties ir naudingumo vertinimo lapą.

10. Vertinant paraiškų administracinę atitiktį ir naudingumą tikrinama, ar paraiška atitinka Savivaldybės apraše ir Kvietime nustatytus reikalavimus, ar pateikta visa reikiama informacija ir prašomi dokumentai, ar projekto turinys yra originalus ir naudingas paslaugų gavėjams.

11. Jei dėl paraiškoje pateiktos neišsamios ar netikslios informacijos vertintojas negali tinkamai įvertinti paraiškos administracinės atitikties ir naudingumo, jis turi teisę paprašyti pareiškėjo per 3 darbo dienas pateikti trūkstamą informaciją ir dokumentus. Jei pareiškėjas per nustatytą terminą prašomos informacijos ir dokumentų nepateikia arba pateikia ne visus prašomus dokumentus ir informaciją, vertintojas vertina paraišką vadovaudamasis turimais dokumentais.

12. Pareiškėjų, kurių paraiškos atmetamos atlikus jų administracinės atitikties ir naudingumo vertinimą, sąrašas skelbiamas Savivaldybės interneto svetainėje ([www.kaunas.lt](http://www.kaunas.lt/)). Pareiškėjai turi teisę teikti Savivaldybės administracijos direktoriui pretenzijas per 10 darbo dienų nuo šio sąrašo paskelbimo dienos.

13. Paraiškos, atitinkančios nustatytus reikalavimus, yra perduodamos svarstyti Savivaldybės administracijos direktoriaus įsakymu sudarytai Vaikų stovyklų paraiškų vertinimo darbo grupei (toliau – Darbo grupė). Darbo grupė dirba ir teikia Savivaldybės administracijos direktoriui rekomendacijas dėl Stovyklų atrankos ir finansavimo skyrimo vadovaudamasi Savivaldybės administracijos direktoriaus įsakymu patvirtintu Darbo grupės darbo reglamentu.

**IV SKYRIUS**

**PROJEKTO ĮGYVENDINIMO SUTARTIES SUDARYMAS IR ATSISKAITYMAS**

14. Savivaldybės administracijos direktorius, gavęs Darbo grupės rekomendacijas dėl Stovyklų paraiškų finansavimo, savo įsakymu patvirtina finansuojamų Stovyklų sąrašą. Jame nurodomi pareiškėjų pavadinimai, Stovyklų pavadinimai ir skiriama lėšų suma. Savivaldybės administracijos direktoriaus patvirtintas sąrašas, taip pat pareiškėjų, kurių Stovyklų projektams įgyvendinti finansavimas neskirtas, sąrašas skelbiami Savivaldybės interneto svetainėje ([www.kaunas.lt](http://www.kaunas.lt/)).

15. Su Stovyklų projektų vykdytojais lėšų naudojimo Stovyklai įgyvendinti sutartis (toliau – Sutartis) pasirašo Savivaldybės administracijos direktorius ar jo įgaliotas asmuo ir pareiškėjas ar jo įgaliotas asmuo. Sutarties forma tvirtinama Savivaldybės administracijos direktoriaus įsakymu. Tuo atveju, jei Stovyklos projekto vykdytojas – Savivaldybės biudžetinė įstaiga, lėšos Stovyklai įgyvendinti pervedamos Savivaldybės administracijos direktoriaus nustatyta tvarka pagal asignavimų valdytojo arba jo įgalioto asmens patvirtintą sąmatą.

16. Pareiškėjas, gavęs iš Savivaldybės administracijos informaciją apie skirtą finansavimą Stovyklai įgyvendinti, ir įvertinęs, kad skirto finansavimo nepakanka, gali atsisakyti skirto finansavimo ir apie tai per 10 darbo dienų turi raštu informuoti Švietimo skyrių. Gautą informaciją apie finansavimo atsisakymą Švietimo skyrius per 5 darbo dienas perduoda Darbo grupei, kuri, neskelbiant papildomo Kvietimo, turi teisę rekomenduoti Savivaldybės administracijos direktoriui atsisakytas lėšas paskirti įgyvendinti toms Stovykloms, kurioms skirstant lėšas buvo neskirtas finansavimas (ir) ar skirtas sumažintas finansavimas. Bet kuriuo atveju skiriant atsisakytas lėšas vadovaujamasi Kvietime nustatytais reikalavimais.

17. Sutartyje nustatoma pareiškėjo atsakomybė, atsiskaitymo už Stovyklos įgyvendinimą tvarka, nepanaudotų ir (ar) netinkamai panaudotų lėšų grąžinimo tvarka ir terminai. Tuo atveju, jei finansavimas buvo skirtas Savivaldybės biudžetinei įstaigai, ji už Stovyklos įgyvendinimą ir gautų lėšų panaudojimą atsiskaito Savivaldybės administracijos direktoriaus nustatyta tvarka.

18. Jei įvertinus visas paraiškas ir pasirašius Sutartis lieka nepaskirstytų valstybės biudžeto lėšų, skirtų Stovykloms finansuoti, Darbo grupė gali priimti sprendimą siūlyti Savivaldybės administracijos direktoriui skelbti papildomą Kvietimą teikti paraiškas.

19. Skundus dėl galimai pažeistos pateiktos (-ų) paraiškos (-ų) vertinimo ir atrankos procedūros nagrinėja Savivaldybės administracija Lietuvos Respublikos viešojo administravimo įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_